Achoimre ar Thuairim an Mhaoirseora Eorpaigh ar Chosaint Sonraí maidir le Togra le haghaidh Rialachán ó Pharlaimint na hEorpa agus ón gComhairle maidir le caighdeáin cháilíochta agus sábháilteachta do shubstaintí de bhunús daonna atá ceaptha lena n-úsáid ag an duine agus lena n-aisghairtear Treoir 2002/98/CE agus Treoir 2004/23/CE

(2022/C 450/06)

(Tá téacs iomlán na Tuairime seo le fáil i mBéarla, i bhFraincis agus i nGearmáinis ar shuíomh gréasáin MECShttps://edps.europa.eu)

An 14 Iúil 2022, d’eisigh an Coimisiún Eorpach Togra le haghaidh Rialachán ó Pharlaimint na hEorpa agus ón gComhairle maidir le caighdeáin cháilíochta agus sábháilteachta do shubstaintí de bhunús daonna atá ceaptha lena n-úsáid ag an duine agus lena n-aisghairtear Treoir 2002/98/CE agus Treoir 2004/23/CE (1) (“an Togra”).

Is é is aidhm don Togra rialáil a dhéanamh ar na caighdeáin cháilíochta agus sábháilteachta do shubstaintí de bhunús daonna atá ceaptha lena n-úsáid ag an duine (“SoHOnna”) trí shábháilteacht agus cáilíocht a áirithiú d’othair a gcuirtear cóireáil orthu le teiripí ó Shubstaintí de Thionscnamh Daonna agus iad a chosaint go hiomlán ar rioscaí inseachanta a bhaineann le SoHOnna, lena n-áirithítear sábháilteacht agus cáilíocht do dheontóirí SoHOnna agus do leanaí a rugadh ó uibheacha, ó speirm nó ó shuthanna deonaithe, trí chleachtais mhaoirseachta a neartú agus a gcomhchuibhiú a cheadú i measc na mBallstát, trí fhorbairt teiripí nuálacha SoHOnna atá sábháilte agus éifeachtach a éascú agus athléimneacht na hearnála a fheabhsú, rud a mhaolaíonn an baol ganntanais a bheadh ann.

Is díol sásaimh do MECS go bhfuil sé d’aidhm ag an Togra tionchar dearfach a imirt ar chearta bunúsacha na saoránach amhail cosaint sláinte, neamh-idirdhealú, príobháideachas agus toiliú feasach, agus tugann sé dá aire go dearfach ag an am céanna gur cheart cláir lena gcuirtear deonú SoHOnna chun cinn a bhunú ar phrionsabal an deonaithe dheonaigh agus neamhíoctha, altrúchas an deontóra agus na dlúthpháirtíochta idir an deontóir agus an faighteoir. I ndáil leis an méid sin, is díol sásaimh do MECS na tagairtí do phrionsabail shonracha maidir le cosaint sonraí i gcomhthéacs Ardán SoHOnna, go háirithe na forálacha lena dtugtar éifeacht do phrionsabail an teorannaithe de réir cuspóra, íoslaghdú sonraí, chomh maith le ceanglais an riachtanais agus na comhréireachta.

Is díol sásaimh do MECS go gceanglófaí leis an Togra go dtabharfaí toiliú feasach le haghaidh deonú faoi shaoirse agus go gcuirfí deontóirí nó a n-ionadaithe ar an eolas maidir le húsáid bheartaithe an ábhair bhronnta. San am céanna, meabhraíonn MECS nach ionann toiliú feasach an deontóra le deonú ábhair faoi Rialachán SoHOnna, cé gur ceanglas riachtanach eiticiúil agus dlíthiúil é, agus an toiliú dá dtagraítear sa Rialachán Ginearálta maidir le Cosaint Sonraí (RGCS) mar chuid den bhunús dlí chun sonraí pearsanta a phróiseáil.

Maidir le hathúsáid sonraí, cé gur díol sásaimh do MECS gur sainaithníodh go sainráite na catagóirí sonraí pearsanta uile a liostaítear sa Togra agus an cuspóir sonrach dá ndéanfar iad a phróiseáil, measann sé freisin gur cheart an cuspóir sonrach dá ndéanfaí sonraí a athúsáid a shainaithint go soiléir i dtéarmaí achtúcháin an Togra.

Ar deireadh, molann MECS don chomhreachtóir an fad uasta ar féidir sonraí pearsanta a stóráil lena linn a shainiú go soiléir sa Togra.

1. RÉAMHRÁ

1. An 14 Iúil 2022, d’eisigh an Coimisiún Eorpach Togra le haghaidh Rialachán ó Pharlaimint na hEorpa agus ón gComhairle maidir le caighdeáin cháilíochta agus sábháilteachta do shubstaintí de bhunús daonna atá ceaptha lena n-úsáid ag an duine agus lena n-aisghairtear Treoir 2002/98/CE agus Treoir 2004/23/CE.

2. Áirítear sa Togra bearta arb é is aidhm dóibh: — sábháilteacht agus cáilíocht a áirithiú d’othair a gcuirtear cóireáil orthu le Substaintí de Thionscnamh Daonna (“SoHOnna”) agus iad a chosaint go hiomlán ar rioscaí inseachanta a bhaineann le SoHOnna; — sábháilteacht agus cáilíocht a áirithiú do dheontóirí SoHOnna agus do leanaí a rugadh ó uibheacha, ó speirm nó ó shuthanna deonaithe; — comhchuibhiú cleachtas maoirseachta i measc na mBallstát a neartú agus a cheadú; — forbairt teiripí nuálacha SoHOnna atá sábháilte agus éifeachtach a éascú; — feabhas a chur ar athléimneacht na hearnála, agus riosca ganntanas a mhaolú (2).

3. Tá an Togra mar chuid d’uaillmhian an Aontais Aontas Sláinte Eorpach níos láidre a thógáil, d’fhonn an méid seo a leanas a dhéanamh: (2) an tAontas agus a Bhallstáit a chumasú chun paindéimí a d’fhéadfadh a bheith ann amach anseo a chosc agus aghaidh a thabhairt orthu ar bhealach níos fearr (ó thaobh faireachais, anailís sonraí, measúnú riosca, luathrabhaidh agus freagartha de) agus (3) athléimneacht chórais sláinte an Aontais a fheabhsú ( 3 )

4. Eisítear an Tuairim seo ó MECS mar fhreagairt ar chomhairliúchán a rinne an Coimisiún Eorpach an 14 Iúil 2022, de bhun Airteagal 42(1) RCSAE. Cuireann MECS fáilte roimh an tagairt don chomhairliúchán seo in Aithris 51 den Togra. Maidir leis sin, sonraíonn MECS go dearfach freisin go ndeachthas i gcomhairle leis ar bhonn neamhfhoirmiúil de bhun Aithris 60 RCSAE.

4. CONCLÚIDÍ

30. I bhfianaise an mhéid thuasluaite, déanann MECS na príomh-mholtaí seo a leanas: (1) a shoiléiriú nach ionann toiliú feasach le deonú ábhair faoin Rialachán SoHO agus an toiliú dá dtagraítear in RGCS agus atá mar chuid den bhunús dlí chun sonraí pearsanta a phróiseáil; (2) soiléiriú a thabhairt ar na críocha sonracha a bhfuil sé beartaithe sonraí pearsanta, más ann dóibh, a bhaineann le deontóirí agus faighteoirí, agus sliocht SoHO, a athúsáid, agus prionsabal eiticiúil agus dlíthiúil an toilithe fheasaigh a leagtar síos faoi Airteagal 3(2) den Chairt á chur san áireamh, mar aon leis na rioscaí móra do na daoine lena mbaineann. (3) a shoiléiriú sa Togra an mbeadh sonraí pearsanta á bpróiseáil ag ECDC laistigh d’Ardán SoHOnna agus, dá ndéanfaí sin, an ról a bheadh aige a shainaithint go sainráite de réir bhrí an dlí maidir le cosaint sonraí; (4) an cuspóir sonrach dá ndéanfaí na sonraí sin a athúsáid a shainaithint go soiléir i dtéarmaí achtúcháin an Togra, agus na rioscaí arda do na daoine lena mbaineann agus príomhphrionsabal cosanta sonraí an teorannaithe de réir cuspóra á gcur san áireamh go háirithe; (5) a shoiléiriú in Airteagail 44, 45 agus 47 den Togra an mbeadh aon phróiseáil ar shonraí pearsanta á déanamh agus, dá ndéanfaí, cuspóir na próiseála sin a shonrú in Airteagal 76 den Togra féin; (6) an uastréimhse a bhféadfar sonraí pearsanta a stóráil ina leith a shainiú go soiléir sa Togra féin; (7) tagairt a chur isteach do rioscaí a eascraíonn as próiseáil sonraí pearsanta in Airteagal 52 den Togra, maidir leis na cuspóirí i ndáil le cosaint deontóirí SoHOnna, chomh maith le hAirteagal 57 den Togra, maidir leis na cuspóirí a bhaineann le faighteoir SoHOnna agus cosaint don sliocht; (8) soiléiriú sainráite a dhéanamh in Airteagal 55(g) den Togra ar an bhfaisnéis atá le próiseáil sa chomhthéacs sin, chomh maith le conas a dhéanfaí measúnú ar an riachtanas agus ar an gcomhréireacht.

An Bhruiséil, 7 Meán Fómhair 2022. Wojciech Rafał WIEWIÓROWSKI

(1) COM(2022) 338 final.

(2) COM(2022) 338 final, lch. 6.

(3) COM(2022) 338 final, lgh. 2-3.